
תענית טו ע"א



טקסט הדף מנוקד



לִבְזֹה נֶפֶשׁ לִמְתָעֵב גּוֹי לְעֶבֶד מֹשְׁלִים מְלָכִים יִרְאוּ וָקָמוּ וְשָׂרִים בְּהִשְׁתַּחֲוָיָה דִּכְתִיב שָׂרִים וְיִשְׁתַּחֲווּ מַתְקֵיף לַהּ רַבִּי זֵירָא וְאִיתֵּימָא רַבִּי שְׁמוּאֵל בַּר נַחְמָנִי אִי הֲוָה כְּתִיב וְשָׂרִים יִשְׁתַּחֲווּ כִּדְקָאָמְרַתְּ הַשְׁתָּא דִּכְתִיב שָׂרִים וְיִשְׁתַּחֲווּ הָא וְהָא עֲבוּד


אָמַר רַב נַחְמָן בַּר יִצְחָק אַף אֲנִי אוֹמֵר לֹא הַכֹּל לְאוֹרָה וְלֹא הַכֹּל לְשִׂמְחָה צַדִּיקִים לְאוֹרָה וִישָׁרִים לְשִׂמְחָה צַדִּיקִים לְאוֹרָה דִּכְתִיב אוֹר זָרֻעַ לַצַּדִּיק וְלִישָׁרִים שִׂמְחָה דִּכְתִיב וּלְיִשְׁרֵי לֵב שִׂמְחָה


הֲדַרַן עֲלָךְ מֵאֵימָתַי


מַתְנִי' סֵדֶר תַּעֲנִיּוֹת כֵּיצַד מוֹצִיאִין אֶת הַתֵּיבָה לִרְחוֹבָהּ שֶׁל עִיר וְנוֹתְנִין אֵפֶר מִקְלֶה עַל גַּבֵּי הַתֵּיבָה וּבְרֹאשׁ הַנָּשִׂיא וּבְרֹאשׁ אַב בֵּית דִּין וְכׇל אֶחָד וְאֶחָד נוֹתֵן בְּרֹאשׁוֹ


הַזָּקֵן שֶׁבָּהֶן אוֹמֵר לִפְנֵיהֶן דִּבְרֵי כִבּוּשִׁין אַחֵינוּ לֹא נֶאֱמַר בְּאַנְשֵׁי נִינְוֵה וַיַּרְא אֱלֹהִים אֶת שַׂקָּם וְאֶת תַּעֲנִיתָם אֶלָּא וַיַּרְא אֱלֹהִים אֶת מַעֲשֵׂיהֶם כִּי שָׁבוּ מִדַּרְכָּם הָרָעָה וּבַקַּבָּלָה הוּא אוֹמֵר וְקִרְעוּ לְבַבְכֶם וְאַל בִּגְדֵיכֶם


עָמְדוּ בִּתְפִלָּה מוֹרִידִין לִפְנֵי הַתֵּיבָה זָקֵן וְרָגִיל וְיֵשׁ לוֹ בָּנִים וּבֵיתוֹ רֵיקָם כְּדֵי שֶׁיְּהֵא לִבּוֹ שָׁלֵם בִּתְפִלָּה


וְאוֹמֵר לִפְנֵיהֶן עֶשְׂרִים וְאַרְבַּע בְּרָכוֹת שְׁמוֹנֶה עֶשְׂרֵה שֶׁבְּכׇל יוֹם וּמוֹסִיף עֲלֵיהֶן עוֹד שֵׁשׁ וְאֵלּוּ הֵן זִכְרוֹנוֹת וְשׁוֹפָרוֹת אֶל ה' בַּצָּרָתָה לִּי קָרָאתִי וַיַּעֲנֵנִי אֶשָּׂא עֵינַי אֶל הֶהָרִים וְגוֹ' מִמַּעֲמַקִּים קְרָאתִיךָ ה' תְּפִלָּה לְעָנִי כִי יַעֲטֹף


רַבִּי יְהוּדָה אוֹמֵר לֹא הָיָה צָרִיךְ לוֹמַר זִכְרוֹנוֹת וְשׁוֹפָרוֹת אֶלָּא אוֹמֵר תַּחְתֵּיהֶן רָעָב כִּי יִהְיֶה בָאָרֶץ דֶּבֶר כִּי יִהְיֶה אֲשֶׁר הָיָה דְבַר ה' אֶל יִרְמְיָהוּ עַל דִּבְרֵי הַבַּצָּרוֹת


וְאוֹמֵר חוֹתְמֵיהֶן עַל הָרִאשׁוֹנָה הוּא אוֹמֵר מִי שֶׁעָנָה אֶת אַבְרָהָם בְּהַר הַמּוֹרִיָּה הוּא יַעֲנֶה אֶתְכֶם וְיִשְׁמַע בְּקוֹל צַעֲקַתְכֶם הַיּוֹם הַזֶּה בָּרוּךְ אַתָּה ה' גּוֹאֵל יִשְׂרָאֵל עַל הַשְּׁנִיָּה הוּא אוֹמֵר מִי שֶׁעָנָה אֶת אֲבוֹתֵינוּ עַל יַם סוּף הוּא יַעֲנֶה אֶתְכֶם וְיִשְׁמַע קוֹל צַעֲקַתְכֶם הַיּוֹם הַזֶּה בָּרוּךְ אַתָּה ה' זוֹכֵר הַנִּשְׁכָּחוֹת


עַל הַשְּׁלִישִׁית הוּא אוֹמֵר מִי שֶׁעָנָה אֶת יְהוֹשֻׁעַ בַּגִּלְגָּל הוּא יַעֲנֶה אֶתְכֶם וְיִשְׁמַע בְּקוֹל צַעֲקַתְכֶם הַיּוֹם הַזֶּה בָּרוּךְ אַתָּה ה' שׁוֹמֵעַ תְּרוּעָה עַל הָרְבִיעִית הוּא אוֹמֵר מִי שֶׁעָנָה אֶת שְׁמוּאֵל בַּמִּצְפָּה הוּא יַעֲנֶה אֶתְכֶם וְיִשְׁמַע בְּקוֹל צַעֲקַתְכֶם הַיּוֹם הַזֶּה בָּרוּךְ אַתָּה ה' שׁוֹמֵעַ צְעָקָה עַל הַחֲמִישִׁית הוּא אוֹמֵר מִי שֶׁעָנָה אֶת אֵלִיָּהוּ בְּהַר הַכַּרְמֶל הוּא יַעֲנֶה אֶתְכֶם וְיִשְׁמַע בְּקוֹל צַעֲקַתְכֶם הַיּוֹם הַזֶּה בָּרוּךְ אַתָּה ה' שׁוֹמֵעַ תְּפִלָּה


עַל הַשִּׁשִּׁית הוּא אוֹמֵר מִי שֶׁעָנָה אֶת יוֹנָה מִמְּעֵי הַדָּגָה הוּא יַעֲנֶה אֶתְכֶם וְיִשְׁמַע בְּקוֹל צַעֲקַתְכֶם הַיּוֹם הַזֶּה בָּרוּךְ אַתָּה ה' הָעוֹנֶה בְּעֵת צָרָה עַל הַשְּׁבִיעִית הוּא אוֹמֵר מִי שֶׁעָנָה אֶת דָּוִד וְאֶת שְׁלֹמֹה בְּנוֹ בִּירוּשָׁלַיִם הוּא יַעֲנֶה אֶתְכֶם וְיִשְׁמַע בְּקוֹל צַעֲקַתְכֶם הַיּוֹם הַזֶּה בָּרוּךְ אַתָּה ה' הַמְרַחֵם עַל הָאָרֶץ


מַעֲשֶׂה




רש"י





	לבזה נפש למתעב גוי לעבד מושלים. לישראל הבזוים ומתועבים ועבדים מושלין בהן: ולא הכל בקימה. לקראת ישראל לעתיד לבא מלכים יראו וקמו שרים וישתחוו: ה''ג לא הכל לאורה ולא הכל לשמחה דכתיב אור זרוע לצדיק ולישרי לב שמחה. ישרים לשמחה דישרים עדיפי מצדיקים: מתני' סדר תעניות כיצד כו': אפר מקלה. אפר ממש ולא עפר אפר סתם הוא עפר דכשם שאפר קרוי עפר דכתיב (במדבר יט) מעפר שרפת החטאת כך עפר קרוי אפר סתם והיינו דקתני אפר מקלה אפר שריפה אי הוה תני אפר סתם הוה משמע עפר ואפר מקלה גנאי יותר מעפר סתם ובגמרא מפרש מאי טעמא נותנין אותו: כבושין. לשון עצירה כמו מכבש בלע''ז פריש''א שכובשין את הלבבות להחזירם למוטב ואלו הן דברי כבושין אחינו כו': ובקבלה. שהנביא מצוה לישראל (עמדו בתפלה) והקשה תוספות מאן דהו מאי שנא בהאי קרא דכתיב ביונה וירא האלהים את מעשיהם וגו' ולא קרי ליה דברי קבלה ובהאי קרא דוקרעו לבבכם קרי ליה קבלה ופריק איהו כל מקום שהנביא מצוה ומודיע ומזהיר את ישראל קרי ליה קבלה ובכל דוכתא דלא איתפקד נביא כי האי וירא האלהים שהוא כמספר והולך דיליף מיניה אגב אורחיה מילתא לא קרינן ליה קבלה: ברחובה של עיר. בגלוי וכי הך דאמרינן במסכת מגילה (דף כה:) בני העיר שמכרו רחובה של עיר והתם מפרש בהדיא אמר ר' זירא הואיל והעם מתפללים בו בתעניות ובמעמדות: ורגיל. רגיל להתפלל ותפלתו שגורה בפיו ולא יטעה שכל חזן שטועה סימן רע לשולחיו: וביתו ריקם. משמע דהוא עני ואין לו מחיה בביתו ובגמרא מפרש טעמא אחרינא וגופו נקי מעבירות שלא חטא ולא יצא עליו שום שם רע בשום עבירה כו': זכרונות ושופרות. כל הפסוקים שאומרים בראש השנה: אל ה' בצרתה לי כו'. כולן הן מזמורים: ואומר חותמיהן. על כל פרשה ופרשה אחר זכרונות חתימת זכרונות ואחר שופרות חתימת שופרות וכן אחר כולם מעין הפרשה כדמפרש ואזיל: על הראשונה. בפעם ראשונה הוא אומר מי שענה לאברהם כו' בגואל ישראל היה מתחיל להאריך והולך ואומר לכולן שש ברכות: על השניה. זו היא ברכה ראשונה של שש ברכות כדאמרינן בגמרא והיאך דגואל ישראל זו היא ברכה עצמה של שמונה עשרה ואינה מאותן שש אלא שבה היה מתחיל להוסיף ולהאריך על הזכרונות הוא אומר זוכר הנשכחות ועל השופרות שומע תרועה והיא שניה למנינה ועל אל ה' בצרתה לי והיא שלישית למנין שש שומע צעקה שלישית וכן כולן: ומי שענה את אבותינו על ים סוף. לפיכך אומרה בזכרונות לפי שהיו ישראל נשכחים במצרים כמה שנים ונתייאשו מן הגאולה וזכרם המקום וגאלם דכתיב (שמות ו) ואזכור את בריתי: ובשופרות היה אומר מי שענה את יהושע בגלגל. לפי שנענה בשופרות ביריחו וזהו בעוד שהיו ישראל בגלגל: ואליהו בהר הכרמל. כנגד אשא עיני אל ההרים וכן כולן לפי ענין המזמורים אליהו נענה בהר הכרמל מעין אשא עיני אל ההרים ושמואל במצפה דכתיבי קראי ומעין אל ה' בצרתה לי: ממעי הדגה. מעין ממעמקים קראתיך ה' ועונה בעת צרה שכן כתיב ביונה קראתי מצרה לי (יונה ב) ובשמואל כתיב ויזעק אל ה' (שמואל א ו) ובאליהו כתיב (מלכים א יח) ענני זו תפלה: ועל השביעית. מפרש בגמרא מאי שביעית מי שענה דוד ויהי רעה בימי דוד שלש שנים שנה אחר שנה (שמואל ב כא): ושלמה. כשהכניס הארון לבית קדש הקדשים אי נמי רעב כי יהיה בארץ וגו' (מלכים א ח) ולפיכך חותם מרחם על הארץ שהן התפללו על ארץ ישראל ותפלה לעני כי יעטוף על דוחק גשמים נופל וכתיב ביה (שם) בהעצר שמים: בימי רבי חלפתא בצפורי. אביו של רבי יוסי דאמרינן בסנהדרין (דף לב:) אחר רבי יוסי בצפורי [אחר רבי חנניא בן תרדיון] בסיכני:





תוספות





	אור זרוע לצדיק ולישרי לב שמחה. פירוש ואין לומר כדלעיל ולישרים האי והאי שמחה ואורה א''כ דאמרינן דלישרי לב קאי אהא דלעיל כמו כן אמרינן דצדיקים קאי אהא דאבתריה כיון דסמוך צדיק לישרי לב ובודאי יש הפרש בין זה לזה דאם לא כן לערבינהו ולכתוב לצדיקים ולישרי לב אורה ושמחה אבל ההיא דלעיל לא הוו מלכים ושרים כי הדדי אלא יראו וקמו בינייהו וכמו יראו וקמו דהוי קודם שרים קאי על מלכים דלעיל קאי נמי אשרים דכתיב אבתריה אבל הכא אין לפרש אלא אור זרוע לצדיקים ולישרי לב שמחה:





רבינו גרשום

הדרן עלך מאימתי





רמב"ן

מה ששנינו במס' תענית ואומר לפניה' עשרים וארבע ברכות שמונה עשרה שבכל יום ומוסיף עליהן עוד ששה מסקינן בגמ' שאינן אלא בשבע אחרונות ואע"ג דרב אשי שהוא בתרא דייקא לי' מתנית' דבאמצעיות נמי איכא כ"ד אגמר' סמכי' דקאמר השתא דאתית להכא עשרין וארבע נמי לאו שיורא הוא כו'. ומתני' נמי דיקא דכיון דאסיקנא לקמן בתיבה דכי קתני סדר תעניות כיצד אשבע אחרונות קתני סיפא דמתני' עמדו בתפלה עלה קאי ולא מפסיקי' רישא וסיפא בתרי טעמי(ה). 
ונראה בסדורא דהני מתני' דתנא איירי באיסורי מעיקרא ותנא בסיפא שבאלו מתריעין ואין התרעה אלא במקום עשרים וארבע והדר פריש דהתרעה זו מוציאין את התיבה לרחוב ומתפללין שם עשרים ארבע ברכות שעליהן מתריעין ולא קתני התם סדרא דהתרעה במתני' משום דתני לה לתרועה בפ"ק אלא במעשה דר' חלפתא ור' חנינא בן תרדיון משום פלוגתא דסידורא.
אבל בכולהו מתני' ובגמרא לא נתפרש בהדיא אם מתפללין אותן כ"ד בכל תפלה ותפלה משלש שהן שחרית ומנחה ונעילה שמתפללין בכל תענית צבור כדאמר בפרק מקום שנהגו תשעה באב אינו כתענית צבור לתפלת נעילה וכדמוכח בריש פ' בג' פרקים דמתמהינן בגמ' תעניות ומעמדות מי אית בהו מוסף ולא אמרינן מי אית בהו נעילה או שמא אינו אלא בתפלת נעילה בלבד כדאמרינן רביעית יומא מצלינן ובעינן רחמי ודברי רבינו חננאל מטין כן שכתב ותפלת התענית בשחרית לא יכלינן למימר דכתוב ואלי יאספו כל חרד בדברי וגו', ש"מ תפלת תענית באחרית היום ברביעי האחרון. אבל מאחר שלא פירשו במשנתנו כך נראה לפי הדרך הישרה שבכל שלש תפלות מהן מתפללין כן וסמכתי לי על דברי הרב המחבר הר"מ במז"ל שכתב כן שמוסיפין ברכות אלו בתפלת שחרית ובתפלת מנחה. 
ויש מי שאומר שהן מתפללין אותה כעין מוסף ולמד זה מן הירושלמי שאמרו בפ' מאימתי קורין ר' יוסא ור' אחא סלקין לתעניתא אתא צבורא בעו מקרי את שמע בתר תלת שעי ובעא ר' אחא ממחי בידון ואמר ליה ר' יוסא והלא כבר קראו אותה בעונתה כלו' קוראין אותה אלא כדי לעמוד בתפלה מתוך ד"ת. א"ל מפני ההדיוטות שלא יהיו אומרים בעונתה הן קורין אותה מכאן הביאו שיהו מתפללין כ"ד ברכות כעין מוסף וקורין לפניהם ק"ש כדרך שקורין תהלה לדוד קודם תפלה וזה אינו במשמע שאם היה להם תפלה נוספת נמצאו ארבעה תפלות בתעניות ובגמרא אמרו לקמן דליכא הכי ועוד שתפלה זו אינה אלא בחבר עיר כדתנן מורידין לפני התיבה ואומר לפניהם כו', וכיון שכן הצבור למה קורין את שמע כלום.
אלא כך נראה שבתעניות לפי שהיו צריכין להתקבץ לרחובה של עיר היו קורין ק"ש בעונתה ואין סומכין גאולה לתפלה, אלא כל אחד ואחד קורא ק"ש וברכותיה בעונתה ומפסיק עד שמתאספין הכל לרחוב וקורין אותה פעם אחרת בלא ברכות ומתפללין הצבור כיחידים ואח"כ מורידין לפני התיבה הזקן ואומר כ"ד ברכות, וקצרו של דבר שצורת השמועות יותר נוחה כן שכ"ז שעומדין לתפלה אומר לפניהם כ"ד ברכות הללו. 
ועוד לא נתפרש אם מוסיפין ברכות הללו בבבל לפי שאמרו אין ת"צ בבבל וכיון שאין מתפללין אותה אלא בשבע אחרונות שאסורין בנעילת הסנדל וכל הדרכים הללו בהם ואין בבבל תענית במדות הללו שאין מתפללין אותן ושמא לא אמרו אין ת"צ בבבל אלא לומר שאין אסורין בנעילת הסנדל אבל בתפלות לא קא מיירי דהא קאמר אלא ט"ב בלבד ואין ט"ב כת"צ לתפלות (אלא) לענין תוספת שש ולא לנעילה וליכא למימר דהתם ה"ק אין ת"צ בבבל כלל אלא ט"ב דהוה כת"צ למקצת הדברים דהא דייקי' עלה בגמר' למימרא דט"ב בין השמשות שלו אסור אלמא ט"ב לשווייה ת"צ לגמרי קאמר אלא דלא איירי בתפלות תדע מדשקלו וטרו בגמרא בנעילת הסנדל איכא דסאיס ואיכא דלא סאיס דלא סבר לה כשמואל ואפ"ה לענין תפלות ל"פ. 
ונראה שיש להם להתפלל תפלת נעילה שהרי אפי' בג' ראשונות מתפללין אותה מדתניא אין בין ג' ראשונות לג' אחרונות אלא שבאלו מותרין בעשיית מלאכה כו' ולא קתני שבאלו מתפללין נעילה ולא באלו ובגמ' נמי לא אמרינן דהא איכא בינייהו. אבל מה אעשה שכמה צרות עברו ברחמי המקום המרובין ולא ראינו מי שהתפלל תפלת נעילה ולא שמענו עליו.
ואם דעת הרבים לומר שאין נעילה אלא בת"צ ואין התענית צבור בבבל ואין ספק שאין מתפללין עשרים וארבע לעולם בבבל ולא נתברר אצלינו מפורש, אבל כל המרבה בתפלות נענה, ועוד אמרינן לקמן גבי רוב גשמים אמר ר"י א"ר ובגולה מתריעין ומייתי לה תניא נמי הכי שלא יהא בתיהם קבריהם, כלומר דהו"ל מפולת ובמפולת תנן מתריעין, אלמא בגולה נמי מתפללין כ"ד שאין התרעה לעולם אלא בכ"ד ברכות ועלייהו מתריעין בשופרות וכדתנן שבאלו מתריעין וע"כ לא נסתפק בגמ' אלא אי איכא כ"ד בלא התרעה באמצעיות אבל התרעה בלא כ"ד ליכא לעולם וליכא אלא באחרונות. וא"ת מתריעין בענינו קאמר שתי תשובות בדבר, חדא דר"י דהוא מאריה דשמעתא הא קאמר דעננו לא קרי ליה התרעה, ועוד למאן דקרי ליה הכי נמי ליתא אלא באחרונה והא קתני במתני' במה אלו יתרות דבבבל נמי איכא כ"ד והתרעות. 
ובמסכת מגילה מבעיא להו בגמרא ת"צ בכמה משום דאית ביה מוסף תפלה כלומר שמתפללין בו נעילה דהיא כעין תפלת מוסף דר"ח ואתו למפשטיה מדרב דאיקלע לבבל קם קרא בספרא פתח בריך חתם ולא בריך מכדי רב בישראל קרא מאי טעמא חתם ולא בריך לאו משום דבעי למיקרי אחרינא בתריה וא"ת שאין בבבל נעילה האיך קורין שם ד' והא ליכא מוסף תפלה בבבל ולא מסתבר דנימא כיון דאיכא בא"י אף בבבל קורין ד' אלא אדרבה (הכא) דאיכא מוסף תפלה מוסיפין רביעי כי ליכא לא נהיגי הכי אלא משמע דאיכא מוסף תפלה בבבל.
ובירושלמי גרסי' בני נינוה צריכין מעבד תענית בתר פסחא אתו שאלין לר' אמר לון לכו ועשו ובלבד שלא תשנו מטבעה של תפלה היכן אומרה בשש שהוא מוסיף עד כדון צבור שיש לו שש יחיד שאין לו שש א"ר חנינא לא כן א"ר זעירא יחיד תובע צרכיו בשומע תפלה ואלו צרכיו הן וזהו מעשה של בני נינוה האמור בגמרתנו ובחו"ל היה מעשה שבא"י אין צורך לגשמים אחר הפסח ואעפ"כ מוסיפין שש. 
וראיתי להראב"ד ז"ל שהוא מחייב להתפלל נעילה בכל ת"צ בזמה"ז ואפי' בבבל חוץ מט"ב וד' צומות שאינן כת"צ לנעילה כדאיתא בפ' מקום שנהגו. 
ושוב חפשתי לדברים הללו ובדקתי למצוא להם מנהג בדברי הגאונים ז"ל. וראיתי תשובה שהשיב רבינו שרירא גאון ז"ל לראשי קהל פא"ס וזהו תורף שלה: ודשאלתון שנינו מעשה בימי ר' חלפתא ובימי ר' חנניא בן תרדיון כו' עד שלא היו נוהגין כן אלא בשערי מזרח ובהר הבית תקיעות לחודייהו הוא דאינן אלא בשערי מזרח או דילמא תקיעות וברכות ואין ברכות נוהגות בזמן הזה האיך מנהג בישיבה. 
תשובה: הכין חזינא דתקיעות לחודייהו הוא דאמרו חכמים אינן נוהגות אלא בשערי מזרח אבל ברכות כ"ד אמורות במשנה שלפניה בסתם אומר לפניהם כ"ד ברכות ומנהג המקדש כבר מפורש בגמ' אבל מנהגא דעלמא השתא דתעני' בכלצרה שלא תבוא על הצבור מעצירת גשמים או יוקר השער או דבר או ארבה ומאי דדמיה להכי מתאמרן קדימן שבע ברכות כסידרא דמפורש במתני' ותוקעין כהנים בסוף כל חדא והכין רגילנא דמצלינא תפלת השחר גרידתא ובתרא קאים זקן ואומר דברי כבושין והדר נחית שליחתא דאית ביה מדות דמפרשן בהלכתא ומתחיל ברוך אתה דצלותא כד לביש שק וכד מחית שק על תיבותו וספרי וכהני דקיימין בשיפורי. וכד מטי לברכת גואל ישראל מתחיל בברכתא אריכא כו' ע"כ מן התשובה הזו בקיצור ובדילוג. ועוד היא ארוכ' במנהג הנהוג אצלם בישיבה והוא אצלם כמו שכתוב שם מנהג ברור ונהוג להם מימות אבות ראשונים ועד עכשיו, וכיון שנתברר לנו הענין בראיות שבגמרא והוחזה לנו ממנהגם של גאונים ז"ל לא נשאר בית מיחוש וספק בזה וראוי להתנהג בו. 
ונראה לי שאין צבור מתפללין עננו של תעניות באחרונות שאין מוסיפין אלא שש דאי לא תימא הכי עשרים וארבעה ועשרים וחמש הויין והטעם לפי שהכל כלול באלו שש ברכות של תוספות והרי חותמין בהם העונה בעת צרה לפיכך לא הצריכו להוסיף אף באחרונות שיחתמו בה העונה בעת צרה אבל לפי שאמרו בגמרא בגואל ישראל מאריך ובחותמה הוא אומר מי שענה כו' משמע שעננו של שאר תעניות אומרו בגואל ומעין ברכה הוא ונתנו חכמים רשות להאריך בהם שכל צרה שישראל ניצולין ממנה גאולה היא כענין שנאמר הוא יפדה את ישראל מכל צרותיו. וכן כתב רש"י ז"ל בפרק הקורא את המגילה גאולה דתפלה לאו דקבוץ גליות הוא אלא שיגאלנו מן הצרות הבאות לפעמים דהא ברכת קבוץ גליות ובונה ירושלים וצמח דוד לכל אחת ברכה בפני עצמה ע"כ. 
ומזכיר נמי העקידה שעקר חתימה זו ביום זה עליה דגרסינן בירושלמי גואל ישראל ולא יצחק נגאל מכיון שנגאל יצחק כמי שנגאלו כל ישראל ר' ביבי אמר רבי אבא אמר רבי יוחנן אמר אברהם לפני הקב"ה גלוי וידוע לפניך רבש"ע שבשעה שאמרת לי להעלות את יצחק בני ע"ג המזבח היה לי להשיב ולומר אתמול אמרת כי ביצחק יקרא לך זרע ועכשיו אתה אומר העלהו שם לעולה ח"ו לא עשיתי כן אלא כבשתי את יצרי ועשיתי רצונך יהר"מ שבשעה שיהיו בניו של יצחק נכנסין לידי צרה ואין להם מי שילמד סניגוריא אתה תהא מלמד עליהן סנגוריא ה' יראה אתה שתהא זוכר להם עקידתו של יצחק אביהם ותתמלא עליהם רחמים וכן מצאתי נמי במנהג הישיבות בתשו' הנזכרת שהן אומרים פסוקים דעקידה מקודם חתימה בגואל ישראל. ולפי שלא ראיתי סדר ברכות הללו בסדורי הראשונים אכתוב הסדר הזה כפי מה שנראה והמלמד אדם דעת ילמדני האמת אמן:
ראה בענינו וריבה ריבנו וגאלנו מהרה למען שמך ופדנו מכל צרה עננו ה' עננו ביום צום התענית הזה כי בצרה גדולה אנחנו אל תעלם אזנך משמוע תפלתנו ואל תתעלם מבקשתנו היה נא קרוב לנו טרם נקרא עננו כדבר שנאמר והיה טרם יקראו ואני אענה עוד הם מדברים ואני אשמע כי אתה גואל ופודה ומציל ועונה בכל עת צרה וצוקה וקיים לנו ה' אלקינו את הברית ואת השבועה שנשבעת לאברהם אבינו בהר המוריה ותראה לפניך העקדה שעקד את יצחק בנו ע"ג המזבח וכבש רחמיו לעשות רצונך בלבב שלם כן יכבשו רחמיך את כעסך ויגולו רחמיך על מדותיך. מי שענה את אברהם אבינו בהר המוריה הוא יענה אתכם וישמע קול צעקתכם ביום הזה בא"י גואל ישראל והן עונין אמן. וכן על כל ברכה וברכה ואח"כ עומד חזן הכנסת (העובר שהוא חזן הכנסת) ואומר תקעו הכהנים תקעו ותוקעין תקיעה אחת וחוזר ש"צ ואומר אתה זוכר מעשה עולם ופוקד כל יצורי קדם כי זכר כל היצור לפניך בא מעשה איש ופקודתו, ועלילות מצעדי גבר מחשבות אדם ותחבולותיו ויצרי מעללי איש אשרי איש שלא ישכחך ובן אדם יתאמץ בך כי דורשיך לעולם לא יכשלו ולא תכלים לנצח כל החוסים בך וגם את נח באהבה זכרת ותפקידהו בדבר ישועה ורחמים בהביאך את מי המבול לשחת כל בשר מפני רוע מעלליהם כו' ככתוב בתורתך ויזכור אלהים את נח ואת כל החיה ואת כל הבהמה כו' ונאמר וישמע אלהים את נאקתם ויזכור אלהים את בריתו את אברהם את יצחק ואת יעקב. ונאמר וגם אני שמעתי את נאקת בני ישראל אשר מצרים מעבידים אותם ואזכור את בריתי. ובדברי קדשך כתוב לאמר זכר עשה לנפלאותיו חנון ורחום הוא ונא' טרף נתן ליראיו יזכור לעולם בריתו. ונאמר ויזכור להם בריתו וינחם כרוב חסדיו. ועל ידי עבדיך הנביאים כתוב לאמר הלוך וקראת באזני ירושלים לאמר זכרתי לך חסד נעוריך אהבת כלולותיך לכתך אחרי במדבר בארץ לא זרועה. ונאמר וזכרתי את בריתי אותך בימי נעוריך והקימותי לך ברית עולם. ונאמר הבן יקיר לי אפרים אם ילד שעשועים כו' רחם ארחמנו נאום ה'. אלהינו ואלהי אבותינו זכרנו בזכרון טוב לפניך ופקדנו בפקודת ישועה ורחמים משמי שמי קדם ובעבור שמך הגדול ישוב נא חרון אפך מעמך ומנחלתך וקיים לנו ה' אלהינו את הדבר שהבטחתנו בתורתך ע"י משה עבדך מפי כבודך כאמור וזכרתי להם ברית ראשונים אשר הוצאתי אותם מארץ מצרים להיות להם לאלהים אני ה' מי שענה את משה ואבותינו על ים סוף הוא יענה אתכם וישמע קול צעקתכם ביום הזה בא"י זוכר הנשכחות. וחזן הכנסת אומר הריעו בני אהרן הריעו ומריעין ג' שברים ותרועה מפני הספק שנסתפקו אבותינו בדבר כמו שמפורש במסכת ר"ה.
וחוזר ש"צ ואומר, אתה נגלית בענן כבודך על עם קדשך לדבר עמהם מן השמים השמעתם קולך ונגלית עליהם בערפלי טוהר גם כל העולם כולו חל ממך ובריות בראשית חרדו מלפניך בהגלותך מלכנו על הר סיני ללמד לעמך ישראל תורה ומצות ותשמיעם את הוד קולך ודברות קדשך מלהבות אש בקולות וברקים עליהם נגלית ובקול שופר עליהם הופעת ככתוב בתורתך ויהי ביום השלישי בהיות הבוקר כו' ויהי קול השופר כו', ונאמר וכל העם רואים את הקולות כו' ובדברי קדשך כתוב לאמר עלה אלהים בתרועה כו' ונאמר בחצוצרות וקול שופר הריעו כו' ונאמר כל יושבי תבל כו' ונאמר ויריעו העם ויתקעו בשופרות כו' ויהי כשמוע העם את קול השופר ויריעו העם תרועה גדולה ותפול החומה תחתיה ויעל כל העם העירה איש נגדו וילכדו את העיר ובתורתך ה' אלהינו כחוב לאמר והיה כי תבואו מלחמה בארצכם על הצר הצורר אתכם והרעותם בחצוצרות ונזכרתם לפני ה' אלהיכם ונושעתם מאויביכם וזכור לנו ה' אלהינו זכותו של יהושע עבדך נביאך ורחם עלינו למען שמך מי שענה ליהושע בגלגל הוא יענה אתכם וישמע קול צעקתכם ביום הזה בא"י שומע תרועה וחזן הכנסת אומר תקעו בני אהרן תקעו ותוקעין תקיעה אחת וחוזר ש"צ ואומר שיר המעלות אל ה' בצרתה לי כו' כל המזמור וזכור ה' אלהינו זכותו של שמואל חוזך והמלא עלינו רחמים למען שמך מי שענה את שמואל במצפה הוא יענה אתכם וישמע קול צעקתכם ביום הזה בא"י שומע צעקה הריעו בנו אהרן הריעו ומריעין שברים תרועה.
וחוזר ש"צ ואומר שיר המעלות אשא עיני אל ההרים וגומר כל המזמור וזכור לנו ה' אלהינו זכותו של אליהו הנביא והמלא עלינו רתמים למען שמך מי שענה את אליהו בהר הכרמל הוא יענה אתכם וישמע קול צעקתכם ביום הזה בא"י שומע תפלה תקעו בני אהרן תקעו ותוקעים תקיעה אחת.
וחוזר ש"צ ואומר שיר המעלות ממעמקים קראתיך ה' וגו' כל המזמור וזכור לנו ה' אלהינו זכותו של יונה עבדך והמלא עלינו רחמים למען שמך מי שענה את יונה במעי הדגה הוא יענה אתכם וישמע קול צעקתכם ביום הזה בא"י העונה בעת צרה. הריעו בני אהרן הריעו ומריעין שברים תרועה.
וחוזר ש"צ ואומר תפלה לעני כי יעטוף וגומר כל המזמור וזכור לנו ה' אלהינו זכותו של דוד משיחך ושל שלמה בנו מלכך והמלא עלינו רחמים למען שמך מי שענה את דודושלמה בנו בירושלים הוא יענה אתכם וישמע קול צעקתכם ביום הזה בא"י מרחם על הארץ, תקעו בני אהרן תקעו תקיעה יתקעו.
וחוזר ש"צ ואומר רפאנו ה' וגו', ואם אין שם כהן תוקעין לויים וישראלים ואם אין שם כהן אלא הוא תוקע ואין אומר לו תקע אלא הוא מעצמו תוקע ומריע ותוקע על הסדר.
זה סדר תפלת התענית שמתענין הצבור על כל צרה וצרה שלא תבוא עליהן בגשמים בשבע אחרונות ובשאר הצרות באותן מקומות ששנו בהן חכמים ז"ל מתריעין כמו שמפורש במס' תענית. ואלהינו יפדנו מכל עוונותינו ויאר פניו אתנו אמן סלה:





ריטב"א

פרק שני 
סדר תעניות כיצד מביאין את התיבה וכו׳‎ פרי׳‎ בש״ס במתני׳‎ בסד׳‎ תעניות אחרונות וכדאי׳‎ במתני׳‎ לקמן:



מתני׳‎ עמדו בתפלה מורידין לפני התיבה זקן כו׳. ואומר לפניהם כ״ד ברכות י״ח שלי יום ויום ומוסיף עליהם עוד שש ואקשי׳‎ בגמרא הני שש ז׳‎ הויין כדתנן על הז׳‎ הוא אומר ופרקי׳‎ מאי שביעית ז׳‎ לארוכות לומר שברכ׳‎ גואל ישראל מאריך ותשובה מכלל הברכות ומתריעי׳‎ בה אבל לפי שחותמין בה בבל יום לא חשיב תנא בתוספת אלא הו׳‎ שהוא מוסיף לגמרי הם וחותמי׳‎ כדתניא בגואל ישראל מאריך ובחותמה הוא אומר מי שענה כו׳‎ וי״א כי מה שמאריך בגואל ישראל הוא שכולל בה תפלת התעני׳‎ דהיינו עננו שאם לא כן אין תפלת תעני׳‎ בתעניות הסמוכות ואין זה נכון שא״כ היה אומר כן בפי׳‎ ועוד למה משנין חתימת׳‎ ומקומה היום לאומרה בברכ׳‎ גואל ישראל שאע״פ שברכת גואל ישראל אינו על גאולה מן הגלות שהרי יש לה ברכה בפני עצמה בצמח דוד ובונה ירושלם ואינו אלא שיניח לנו מן הצרו׳‎ כמו שכתב רש״י ז״ל בפ׳‎ היה קורא את המגלה מ״מ יותר ראוי לומר כדרב׳‎ שאומרים היום בחותמ׳‎ שחותמים בה העונה בעת צרה כמו בשאר הימים ומה שאמרו בגואל יש׳‎ בפסוקים של תחנונים מענין גאולת צרה או מעניני העקידה שהם מעין הברכה כמי שענה דמיירי בהכי וכן היה מנהג בישיבו׳‎ שאומר בברכה זו פסוקי העקידה וכיוצא בהם אבל לא ייחדו לברכה זו פסוקים ידועים כמו לשאר ברכות ולפי׳‎ אמרו ובגואל ישראל מאריך כמי שירצה שא״א לו׳‎ שאין הכוונה שיאריך בה בפסוקים אחרים אל׳‎ שיאריך לומר סמוך לחתימתה מי שענה דאלמ׳‎ האריכות מלתא אחריתי היא מ״מ אין הכוונה שיאריך לומר עננו אבינו עננו ביום התענית כו׳‎ מדלא קאמר הכי בהדיא אלא ודאי שאומר תפלת תענית ביום זה אין אומר אותה אלא בברכה ששית שחותמי׳‎ בה העונה בעת צרה שהיא חתימת תפלת תענית קודם שיאמר מי שענה אומר עננו אבינו עננו כו׳‎ ואומר בחתימתה מי שעונה כו׳‎ וחותם העונ׳‎ בעת צרה שזו חתימת תפלת תעני׳‎ לש״צ והמוסיף בחותמה האל המושיע טועה והקרוב עיין בליקוטין לומ׳‎ יותר שאין אומר תפלת תעני׳‎ של עננו כשאומר כ״ד ברכות כי השש שהוא מוסיף הן במקומה ובשאר תעניות אומר ברכת עננו דרך כלל אבל עכשיו מאריכי׳‎ לו במקומ׳‎ לומר השש האלו והן מוסף תפלה לענין זה כשם שאין אומר יעלה ויבא במוסף של ר״ח כי התפלה הוא תפלת סיום ואף זה דוגמתו וזה נר׳‎ יותר נכון וברור בעיני וכן נר׳‎ דעת הרמב״ם ז״ל אבל אין זה דעת קצת רבותי שיחיו: גרסי׳‎ בירושלמי. תני צריך להאריך בגואל ישראל בתעני׳‎ ופריך הא בשש שהוא מוסיף אינו פי׳‎ אתמהה א״ר יוסה שלא תאמר הואיל והוא מעין י״ח לא יאריך להכי תנינן צריך להאריך בגואל ישראל ע״כ וזה ראיה לפירושינו שאין האריסי׳‎ בעננו מדלא פריש הכי:



ואלו הן זכרונו׳‎ ושופרות אל י״י בצרתה לי כו׳. פי׳‎ הפוסקים הללו הן כל אחד על כל ברכה לפי סדרם כי בברכה ראשונה של שש שהוא מוסיף שחותמת זוכר הנשכחות אומר זכרונות ובשנייה שאומר שומע תרועה אומר שופרו׳‎ וכן השאר על הסדר זה תמצא מזמור מעין הברכה וכן סדר הגאונים ז״ל ושלא כדברי הרמב״ם ז״ל שמסדר זכרונות ושופרות ושאר כל המזמורים הללו בברכת גואל ישראל קודם שיאמר מי שענה נראה שסובר ז״ל כי על זה אמרו בברייתא בגואל ישראל מאריך ולא נהיר כלל וכן נר׳‎ מדבריו ז״ל שזכרונות ושופרות אלו לא סוף דבר אותן שאומרים בר״ה אלא מעין הצרה וממה שא״ר יהודה שאין אומר זכרונות אלא בר״ה ובי״ה של יובל ובשעת מלחמה נראה לדברי חכמים שזכרונות ושופרות אלו הן אותן שאומר בר״ה וי״ה של יובל אעפ״כ אין אומר אלא פסוקי דזכרונות ושופרות בלבד לא שאר התפלה אבל רבי׳‎ הגדול הרמב״ן ז״ל כתב כי בסדר הגאונים ז״ל נמצא שאומר בה כעין צלותא דבי רב שאומר דר״ה אלא שמדלגי׳‎ ענין היום שהוא מתחיל (בענין היום) בזכרונות אתה זוכר מעשה עולם עד צופה ומביט עד סוף כל הדורות ואומר ואתה דורש מעשה כלם וגם את נח באהבה זכרת ובדברי קדשך כו׳‎ וע״י עבדיך הנביאים וכו׳‎ אלהינו ואלהי אבותינו זכרנו בזכרון טוב מלפניך כו׳‎ עד כי זוכר כל הנשכחות אתה הוא מעולם ואומר מי שענה את אבותיכם על ים סוף הוא יענה אתכם כו׳‎ ברוך זוכר הנשכחות ואומר אתה נגלית כו׳‎ כסדר ר״ה עד י״י צבאות יגן עלינו ובדברי הנביאים מוסיף ונאמר ויריעו העם ויתקעו בשופרות ויהי בשמוע העם את קול השופר ויריעו העם תרועה גדולה וגו׳‎ אלהינו ואלהי אבותינו תקע בשופר גדול לחירותינו וגו׳‎ וקיים לנו י״י אלהינו את הדבר האמור בתורתך ע״י משה עבדך וכי תבאו מלחמה בארצכם וגו׳‎ וזכור לנו י״י אלהינו זכותו של יהושע עבדך נביאך והמלא עלינו רחמים למען שמך ואומר מי שענה את יהושע בגלגל גו׳‎ בא״י שומע תפל׳‎ תרוע'. ואח״כ אומר מזמור אשא עיני אל ההרים ואומר וזכור לנו י״י אלהינו זכותו של שמואל נביאך המלא עלינו רחמים למען שמך ואומר מי שענה את שמואל במצפה כו׳‎ וכן כלם כך נמצא בסדר הגאונים ז״ל שהיו נוהגים בדבר ראשי ישיבות:



והא דתנן רבי יהודה או׳‎ לא היה צריך זכרונות אין פירושו כפשטו שאינו צריך לכך אבל אם רצה לאומרן רשאי שהרי אמר בטעם דבריו שאין אומרים אותה אלא בר״ה ובי״ה של יובל ובשע׳‎ מלחמה אבל רבי יהודה תפס במשנה לשון קצר שאין אומרים זכרונות ושופרות בתעניות אלו ואם נפשך לומר כדי להאריך בפסוקי׳‎ בברכות הללו כמו בשאר ברכות אינך צריך לומר זכרונות ושופרות שהרי א״א לומר תחתיהן בתעניות של גשמים רעב כי יהיה בארץ דבר כי יהיה וכו׳‎ אשר היה דבר י״י אל ירמיהו על דברי הבצרות וה״ה בשאר צרות שיאמר פסוקים של נביאים מאותו ענין ואומר חותמיהן ולית הלכתא כרבי יהוד׳‎ דיחידאה הוא. אבל הרמב״ם ז״ל כתב בפי׳‎ המשנ׳‎ הלכה כרבי יהודה ובחבור שלו כתב ואומר זכרונות ושופרות מעין הצרה ונ״ל שדעת רבי׳‎ ז״ל דרבי יהודה לפרושי אתא כי מה ששנינו בסדר הברכות שאומר זכרונות אמת הוא שנהגו בכך אבל לא היה צריך ולא אמר אינו צריך נראה שנוהג היה ש״צ לומר אבל לא היה צריך לכך כנ״ל ואפי׳‎ רבי יהוד׳‎ לא פליג אלא בתעניות של גשמים אבל בשאר צרות מודה דהיינו שעת מלחמה אלא דנקט לישנא דקר׳‎ וכי תבאו מלחמה בארצכם וכו׳‎ והוא כלל לשאר צרות ג״כ יש ברכות והתרעות בסדר ר״ה לדברי הכל ושלא כדעת רבי׳‎ ועוד נחלקו רבי יהודה וחכמים כדאי׳‎ במתניתא של דברי חכמים שאמרו שעל הברכות הללו בא׳‎ אומר תקעו ובא׳‎ אומר הריעו אין בכל ברכה א׳‎ מהן אלא תקיעה או תרועה בא׳‎ תוקעים ובא׳‎ מריעי׳‎ ומתחיל בתקיע׳‎ ומסיים בתקיעה ונמצאו תרועות והטעם לפי שאין לנו לעשות תקיעה ותרועה ותקיעה אלא בר״ה ובי״ה שכתוב בהן ג׳‎ תרועו׳‎ וכל א׳‎ מהן פשוטה לפניה ופשוטה לאחריה וכדילפי התם בקראי אבל בתעניות לא למדנו זה אלא שאמר הכתוב והרעותם בחצוצרות כדי להעלות תפלה בתרועה ובכל דהו סגי בין בתקיעה בין בתרועה ואף מה שאנו עומדים לתקוע בר״ה על סדר הברכות אינו לצאת ידי חובה אלא תפל׳‎ בתרוע׳‎ כמו שבררנו במקומה בראיות בס״ד ורבי יהודה בעי הכא בכל ברכה וברכ׳‎ תקיעה תרוע׳‎ ותקיעה ולא מפני חיוב ג׳‎ קולו׳‎ מנא ליה בתעניות אלא דאיהו אזיל לטעמיה דסבר תקיעה ותרועה ותקיעה א׳‎ היא ואין להפסיק בהם וביניהן ששלשתן קול א׳‎ כדאיתא בפרק החליל והדבר ידוע שאין הלכ׳‎ כמותו כדאי׳‎ התם וכדמוכח בר״ה ששנינו סדר תקיעו׳‎ ג׳‎ של ג׳‎ ג׳‎ אלמא תקיעה תרועה ותקיעה ג׳‎ קולות הן והיינו כרבנן והכי קרינן להו בכל דוכתא ט׳‎ תקיעות נמצאת אומר שלדברי חכמים בא׳‎ תוקעי׳‎ בלבד ובא׳‎ מריעי׳‎ מפני הספק שיש בתרוע׳‎ כדא״ר אבהו במס׳‎ ר״ה כשיש לו להריע עושה ג׳‎ שברי׳‎ ותרועה ונמצ׳‎ שבוש במקצ׳‎ נסחאו׳‎ שגורסי׳‎ בברייתא כדברי רבי יהודה על הראשונה תוקעי׳‎ ומריעין ותוקעין ועל השניה מריעי׳‎ ותוקעין ומריעי׳‎ ועל הסדר הזה בכלן בא׳‎ מהן תרועה בין שתי תקיעות ובשנייה תקיעה בין שתי תרועו׳‎ וזה גרסת הרמב״ם ז״ל וזה אינו נכון כי למה רבי יהודה להרבות בתרועות כ״כ כי בתרועה הוא שמצינו שצריך פשוטה לפניה ולאחריה אבל היכן מצינו לתקיעת שתהא תרועה לפניה ותרועה לאחריה כ״ש דאיהו סבר דתקיעה ותרועה ותקיע׳‎ א׳‎ היא וקול א׳‎ הוא תחלתו וסופו פשוט ונשבר באמצע ולמה יהפך עכשיו תקיעו׳‎ לתרועו׳‎ ומנין לנו שנוי קול זה ונראה שיצא להם שבוש זה בנסחאות אלו לפי שבא׳‎ אומר תקעו ובא׳‎ אומר הריעו ונראה להם כי באותה שאומרי׳‎ הריעו מתחילי׳‎ בתרועה וזה אינו אלא בא׳‎ מאריך בתקיעו׳‎ ומקצר בתרוע׳‎ ובשנית מאריך בתרוע׳‎ ומקצר בתקיעו׳‎ כי אין חובה בתעניות שתהא שיעור תרועה כתקיעה שאין הכוונה אלא להעלות תפלה בתרועה או בתקיעה ואין מדקדקי׳‎ בזה בדיני השופר ודיני התקיעות של ר״ה ובעיקר נסחאות לא נמצא בדברי רבי יהודה אלא שגורס בכל א׳‎ מהן ותוקעים ומריעין ותוקעי׳‎ גם יש מן החכמים שסבורין שסדר התקיעות לדברי רבי יהודה שה״ה לדברי חכמים ולא נחלקו בזה כלל ופסקו כן בהלכותיהן כי באחד תוקעים ומריעין ותוקעים ובא׳‎ מריעי׳‎ ותוקעי׳‎ ומריעין וכן כתב הרמב״ם ז״ל וזה אינו נכון לפי שאין לנו תר״ת ולא תש״ת ולא תשר״ת אלא בר״ה מגזרת הכתוב ואלו היה לנו חיוב בתעניות לתקיע׳‎ ותרועה ותקיעה היה לנו לעשות תשר״ת תש״ת תר״ת מפני הספק כמו בר״ה כי מנין נתברר לנו הספק לעשות תר״ת בכל א׳‎ אלא ודאי מה שכתבנו עיקר שאין לדברי חכמים אלא בא׳‎ תוקעי׳‎ ובא׳‎ מריעין בלבד ולפי שסדר תקיעות בר״ה וי״ה של יובל התרועה בין התקיעות גם בז׳‎ תקיעות אלו מתחילין בראשונה בתקיעה ובשניה תרועות ובג׳‎ תקיע׳‎ וכן על סדר זה ונמצאת התרועה בפשוטה לפניה ופשוטה לאחריה שהפסקת ברכות אינה הפסקה כענין זה אף בר״ה ואין הפסק חשוב ביניה׳‎ אלא בקול כדאמרי שמעת׳‎ ט׳‎ תקיעות בט׳‎ שעות ביום יצא וכדכתיבנא הת׳‎ בס״ד וכ״ש בכאן שאין לנו חיוב בזה כלל וזה מבואר יפה למי שמודה על האמת אלא שלא נהגו מה שאומר זוכר הנשכחו׳‎ בברכת מי שענה את אבותינו על ים סוף לפי שהיו ישראל נשכחים במצרים וזכר׳‎ אחר היאוש כדכת׳‎ וישמע אלהים את נאקתם ויזכור אלהים את בריתו ובשופרות ענין יהושע שנענה בשופרות ביריחו ואליהו בהר הכרמל נענה והוא מעין אשא עיני אל ההרים ובשמואל כתיב ויצעק אל י״י וביונה כתב ממעי הדגה ולפי׳‎ אומר ממעמקים קראתיך י״י וחותם העונה בעת צרה שכן כתוב בו קראתי מצרה לי ובאליהו כתיב תפלה ענני י״י ענני:



ודוד ושלמה התפללו על הארץ דוד כשהיה רעב ושלמה כשהכניס ארון אי נמי רעב כי יהיה בארץ ולפי׳‎ חותם בה מרחם על הארץ. וזה שחותמי׳‎ בברכה ראשויה בגואל ישראל שאלו עליה בירושלמי ולא יצחק הוא נגאל כלו׳‎ שהרי ענין האריכו׳‎ מי שענה לאברהם בהר המוריה והיה לו לחתום גואל יצחק והשיבו מכיון שנגאל יצחק נגאלו כל ישראל ובמה שאמרו בש״ס על הז׳‎ חותם ברוך מרחם על הארץ הוא משום סמכוס אמרו ברוך משפיל המרים וזו גרסת רש״י ז״ל וכן היא בירושלמי ושם פירש שאמרו ניחא דשלמה דכתיב ביה בנ׳‎ בניתי בי׳‎ זבול לך דוד למה ע״י שבקש לעמוד על מנינן של ישראל ופי׳‎ שדוד ושלמה נתרוממו יותר מדאי והושפלו לפני השם שחזרו ונתענו לפניו ונענו ולפי׳‎ אנו חותמין ברוך משפיל ומרים וזכר צדיקים לברכה שיארע לנו כן שתקובל הכנעתנו בתעניתנו ותסלק ממנו המכה שבא׳‎ עלינו על שרם לבבנו וסרנו מתור׳‎ אלהינו ורש״י ז״ל פי׳‎ שהכניע׳‎ במטר עד ששבו בתשובה ואינו מחוור שאין החתימה לטובה וקבלת תפלה. ויש שגורסין ברוך משפיל מרים והיא יותר נוחה אבל אינה בנסחאות של גאונים ז״ל ולא בירושלמי כמו שכתבנו.





המאירי

סדר תעניות כיצד וכו' כונת הפרק לבאר לנו עניני תעניות אחרונות של גשמים ורבו יסוב על ג' ענינים הראשון לבאר תכונת הענינים והתפלות שהיו מסדרים בז' תעניות האחרונות של מטר והאיך היו מתנהגים בדרשות ובתוכחות החכמים והזקנים קודם התפלה כדי לעוררם בתשובה מתוך דבריהם והשני לבאר מי הוא המחוייב להתענות בהם מאותם שלא נתחייבו להתענות בראשונות השלישי לבאר הזמן הראוי לקבוע בו תענית זהו שרש הפרק דרך כלל אלא שנתגלגלו בו דברים אחרים שבעניני עבודת אנשי משמר ובית אב כמו שיתבאר:



והמשנה הראשונה תיוחד לבאר תכונת הענינים שהיו עושים בז' התעניות קודם התפלה ואמר על זה סדר תעניות כיצד ופי' בגמ' שעל ז' אחרונות הוא אומר כן אבל ג' ראשונות ושניות אין בהם הנהגה מחדשת אלא שנכנסים לבית הכנסת ומתפללים כדרך שמתפללים בשאר תעניות שבכל השנה אבל באלו מוציאים את התיבה שספר תורה בתוכו לרחבה של עיר ונראה לי דוקא בעיר שרובה ישראל ונותנים אפר מקלה על גבי התיבה ר"ל אפר ממש ולא עפר שהעפר אף הוא נקרא אפר ולפיכך הוצרך לפרש אפר מקלה וי"מ שמפני אפר פרה הוצרך לקרות האפר אפר מקלה ר"ל אפר השרופה בכירה וכן נותנים אפר מקלה בראש הנשיא ובראש אב ב"ד:



ואח"כ כל אחד ואחד נוטל ונותן בראשו וזקן שבהם ר"ל זקן שקנה חכמה דורש ומשיבם מדרכיהם הרעים ואומר להם דברי כבושים התוכחות ומודיע להם האיך הצרות באות לסבת העונות ושאין התענית מועיל אא"כ שבים מדרכיהם הרעים ומביא להם מה שנאמר להם באנשי ננוה שהתענו והתכסו בשקים ואעפ"כ לא נאמר בהם וירא אלהים את שקם ואת תעניתם אלא וירא אלהים את מעשיהם כי שבו וכו' וכן הוא אומר קרעו לבבכם ואל בגדיכם ובדרש אמרו אם קרעתם לבבכם בתשובה אינכם קורעים בגדיכם:



זהו ביאור המשנה ומה שבא עליה בגמרא כך הוא:





מהרש"א - חידושי הלכות

בפרש"י בד"ה אפר מקלה כו' דכשם שאפר קרוי עפר דכתיב כו' גנאי יותר מעפר סתם כו' ובד"ה ואלו הן דברי כו' לישראל והקשו תוס' כו' בד"ה מיטפל ואין לו כו' כל זה הדיבור אינו שייך כאן במתניתין אלא לקמן בגמרא ובד"ה ואומר חותמיהן כו' שש שומע צעקה שלישית וכן כולן כצ"ל:





מהרש"א - חידושי אגדות

ולא הכל לשמחה כו'. פרש"י דישרים עדיפי מצדיקים אבל הרשב"א כתב שהישרים היא מדרגה למטה מצדיקים כו' ע"ש וכ"נ מנוסח נשמת שסידרן ישרים צדיקים חסידים קדושים אך מה שכתב הרשב"א בזה שהצדיק שהוא השלם זוכה לאור שהוא עיקר התענוג וכ"ש לשמחה כו' ע"ש בע"י לישנא דלא הכל לשמחה לא משמע כן דדומיא דכל הנך דלעיל ודאי דקאמר ונראה לפרש דאור מונח אתענוג רוחני בעולם הבא ושמחה מונח אתענוג גופני ולזה אמר אור זרוע לצדיק כי הצדיק זוכה בעוה"ב לאור שהוא תענוג רוחני וקאמר אור זרוע כמו שהזרוע מצמיח ומתגדל כן אור השגת הצדיק מצמיח ומתגדל תמיד כמ"ש צדיקים יושבים ונהנין מזיו השכינה אבל הישרים אינן זוכין לכך רק לשמחה שהיא תענוג גופני משמח לב ישרים: 


ומוסיף  עליהן עוד שש ואלו הן זכרונות ושופרות וכו'. כונו בתפלת התעניות באלו שבעה ברכות ובכל אחד מהם אנו מזכירין צדיקים אלו שיעננו בזכותם כמו שענה אותם הקדוש ברוך הוא על ידי תפלתם בנסים נגלים לשנות הטבע ומעשה בראשית שבעה ע"ש שבעה מזלות שצ"ם חנכ"ל המתנגדים לכלל ישראל כמ"ש אין מזל לישראל ובאברהם אמר ויוצא אותו החוצה וגו' מאי דעתיך דקאי צדק במערב והתחיל באברהם שהוא ראש המאמינים שנענה בהר המוריה לא שנענה במה שלא נשחט יצחק אלא על שבקש ממנו ית' אלהים יראה לו השה לעולה וגו' ובאולי חטא במחשבה שעולה באה על המחשבה ונתקיימה מחשבתו והנה איל אחר נאחז גו' ויעלהו לעולה והיה האיל שנברא מימי בראשית והיינו דכתיב איל אחר דבזולת האיל שנברא בימי בראשית לקיום המין נברא זה האיל אחר שיהיה תמורת יצחק ואפרו שמור לדורות וזה שסיים בו ברכת: גואל ישראל דהיינו בכל דור ודור: 


ועל  השניה אומר מ"ש את אבותינו על ים סוף כו' ששינה הקב"ה מעשה בראשית בקריעת ים סוף ע"י תפלתם שנאמר ויצעקו בני ישראל וגו' ואומר בו זכרונות כמו בר"ה שיעלה זכרונינו לטובה וכמ"ש וזכרתי להם ברית ראשונים אשר הוצאתי גו' ומסיים ביה בא"י זוכר הנשכחות כי בצרותם נאמר נשכחתי כמת מלב וגו' אבל אתה זוכר הנשכחות וכן נאמר אל תשכח ענינו ולחצנו רמז לאבותינו במצרים שנאמר וירא את ענינו ואת לחצנו וגו' ועל הג' אומר מ"ש ליהושע כו' דהיינו ביריחו שנפלו ז' חומותיה שלא בטבע והם היו כח ז' כוכבי לכת וע"כ אומר בה שופרות דבשופרות נענה יהושע כן יהיו נענין בתענית בשופרות וכדלקמן תוקע ומריע כו' ויש רמז לתקוע בשופרות בתענית כמ"ש ותקעתם בחצוצרות קרי ביה חצי צרות שכינו הצרות בחיצים כמ"ש חצי אכלה וגו' כי חציך נחתו בי וגו' ומסיים ביה והיה לכם לזכרון גו' דהיינו זכרונות אבל מלכיות לא שייך ביה אלא בר"ה שהקב"ה מלך לדון בו את העולם ומציאת השם שנרמז בר"ה במלכיות בתעניות נרמז בברכת גואל ישראל שבו נזכר מה שנאמר לאברהם בהר המוריה כו' שהוא פרסם מציאותו ית' כמ"ש ואת הנפש אשר עשו וגו'. 


ואמר על הרביעית: מי  שענה את שמואל במצפה כו' שענהו הקב"ה בתפלתו לשנות הטבע כדכתיב ויזעק שמואל וגו' ויענהו ה' וגו' ופלשתים נגשו גו' וירעם ה' בקול גדול וגו' ואומר בזו הברכה שיר המעלות אל ה' בצרתה לי וגו' הצילה נפשי משפת שקר וגו' כמ"ש דבימי שאול היו דלטורין ונפלו במלחמה ובימי אחאב כו' שנאמר חבור עצבים אפרים וגו' אבל שמואל בתפלתו הצילם בימיו וכמ"ש בענין תפלתו זו ותהי יד ה' בפלשתים כל ימי שמואל ומסיים ביה אני שלום וכי וגו' ר"ל כשהייתי אני שופט עליהם היה להם שלום ממלחמת פלשתים או שעשיתי שלום ביניהם במשפט והמה מאסו בי בקשו להם מלך למלחמה כמ"ש כ"א מלך יהיה עלינו גו' ונלחם את מלחמותינו: 


ועל  החמישית אומר מ"ש את אליהו בהר הכרמל שבתפלתו ענני ה' ענני שינה הש"י הטבע שנפל אש מן השמים ותאכל גו' ואת האבנים ואת העפר ואת המים וגו' ואומר כו' מזמור אשא עיני אל ההרים וגו' ר"ל אשא עיני אל ההרים גו' דהיינו בזכות אבות שנקראו הרים אבל מאין יבא עזרי מהם כי תמה זכות אבות אבל עזרי מעם ה' וגו' כי אין להשען רק על אבינו שבשמים ואמר הנה לא ינום ולא יישן וגו' דלגבי נביאי הבעל כתיב שם ויהתל בם אליהו קראו בקול גדול וגו' אולי ישן הוא וייקץ לכך נאמר כאן אבל שומר ישראל לא יישן ואמר ה' שומרך ה' גו' השמש לא יככה גו' שהיה רעב אז בשני אליהו: 


ועל  הששית אומר מ"ש ליונה במעי הדגה כו' שענהו הקב"ה נגד הטבע שיהיה חי במעי הדגה במצולות ים עד שקאה אותו ליבשה חי ואמרו בו מזמור ממעמקים קראתיך וגו' כמ"ש יונה קראתי מצרה לי וגו' מבטן שאול וגו' ולפי שהיה בורח כי אמר אם יעשו אנשי נינוה תשובה נמצאתי מחייב את ישראל שאין שומעין לדברי הנביאים ועתה שראה שלא היה יכול להציל עצמו כמ"ש לו שנית קום לך אל נינוה וגו' התחיל להתפלל על ישראל אם עונות תשמר יה כי עמך הסליחה לסלוח לאנשי נינוה אם ישובו למען זאת תורא נפשי ויחל ישראל אל ה' כי עמו החסד לכפר וגו' ומסיים והוא יפדה את ישראל מכל עונותיו: 


ועל הז' אומר מ"ש את דוד ואת בנו בירושלים כו'. כמפורש בספר תהלים שהתפלל דוד על כלל ישראל ובשלמה מפורש שהתפלל על כל צרה שלא תבא בהנגף עמך גו' בהעצר שמים וגו' רעב כי יהיה וגו' וענהו ה' באש מן השמים וסיים בחותם בא"י מרחם על הארץ כפרש"י שהם התפללו על ישוב א"י כמ"ש במזמור שיסדו בו תפלה לעני גו' שנתייסד זה המזמור על תפלת בני הגלות בכל צרה שלא תבא ומתפללין לקרב הגאולה ואמר תפלה לעני כמו ששנינו במשנה זו וביתו ריקם ובגמרא מטופל ואין לו כו' כפרש"י שלבו דואג עליו והפוסקים לא הביאו דין זה גבי דיני ש"ץ ששנינו ג"כ שם רגיל ופרקונאה ומרוצה לעם וקולו ערב ונראה דלא נאמר שיהא מטופל בבנים ועני אלא בסדר תעניות בכל צרה שלא תבא ולזה אמר שש"ץ המתפלל יהיה עני ואמר ובתנאי כי יעטוף שיש לו גלימא לעטוף כו' וע"פ מ"ש בנדרים בר"י ב"ר אלעאי שהיה עני ולא היה לו רק גלימא אחת ואשתו כדנפקא לחוץ היתה מכסה בו והוא כדבעי לצלויי היה מכסה בו וכשגזר ר"ג תענית לא אזל לשם לפי שלא היה לו טלית לעטוף בו כמפורש שם ואמר כ"כ יהיה הש"ץ עני שלפני ה' ישפוך שיחו שדואג ומכוין לבו יותר מעשיר ואמר ה' שמעה וגו' שועתי אליך ה' לפי שיש מקטרגים טורפין תפלת אדם בפניו ויש סנגורים שמביאין תפלת אדם לפניו ית' ב"ה ע"כ בקש אליך תבא שועתי ולא יפסיקו המקטרגים ולא אצטרך גם לסנגורים ואמר על הגלות שאמר והסתרתי פני מהם ע"כ בקש דאל תסתיר פניך ממני ביום צרה שעליהם נתקנו סדר תעניות וברכותיה גם הטה אזנך לי ביום אקרא דהיינו בי' ימי תשובה דקריאת יחיד נשמע ג"כ אז כמפורש פרק החולץ ואמר כי כלו בעשן ימי ועצמותי כמוקד וגו' הזכיר הגלות בעינוי עשן ואש שעושין א"ה בצדיקים ע"י עלילות שקרים וכמ"ש דניאל ונכשלו בחרב ובלהבה וגו' ואמר הוכה כעשב ויבש גו' דהיינו מרוב הרגל תעניות שכחתי מאכול לחמי מקול אנחתי דבקה וגו' ע"פ מ"ש פ' אע"פ אנחה שוברת חצי גופו של אדם דהיינו שנדבק הבשר ביותר לעצם וכאילו נתקצר הגוף. דמיתי לקאת מדבר הייתי ככוס וגו' הן עופות שצועקים ביללה ותאניה ואין מי שומע להם במדבר ובחרבות כך ישראל בגלות צועקים על עושקיהם בעלילות לפני המלך והשרים ואין מי שומע להם ואמר ולא עוד שאינן שומעין לי להצילני מעושקי אלא שהם חרפוני כל היום על כך ואמר כי נשאתני ותשליכני כמ"ש השליך משמים ארץ וגו' ואמר ימי כצל נטוי וגו' שהם צללי ערב ור"ל שעת וזמן הגאולה הגיע כמ"ש והיה לעת ערב יהיה אור וגו' דהיינו כשיהיו בתכלית השפלות כמ"ש כי אזלת יד ואפס עצור וגו'. ואמר ואתה ה' וגו' ע"פ מ"ש בעוה"ז נקרא בא"ד ובעוה"ב נקרא בי"ה שנאמר זה שמי לעלם וזה זכרי לדור דור וגו' וז"ש שעד היום בגלות ה' לעולם תשב דהיינו בעולם עליון ואינך נגלות למטה רק זכרך שהוא א"ד לדור ודור למטה הנה בא העת שאתה תקום מלמעלה למטה ותרחם ציון בשם הוי"ה שהוא שם הרחמים כי בא עת לחננה וכמ"ש ולכן יחכה ה' לחננכם וגו' כי בא מועד שאמר דניאל עד עת מועד וגו' ולפי שאמר אז תרצה הארץ וגו' אמר כי כבר רצו עבדיך בגלות המר גם אבניה ואת עפרה הוסיפו לחננה לא כדור המדבר שמאסו בה שע"כ נגזר עליהם הגלות ממנה ואז כשתגלה שכינתך בשם הרחמים אז יראו גוים שם ה' וגו' גם יראו כי בנה ה' ציון ונראה שהוא בונה בעצמו ובכבודו כמ"ש ואני אהיה לה חומת אש. ואמר דבעת ההיא פנה אל תפלת הערער וגו' ובמדרש פנה אל תפלת ערערים מבעי ליה בלשון רבים כדכתיב ולא בזה את תפלתם אמר ר"י כלפי הדורות אמר שאין להם כהן ולא בהמ"ק שיכפר אלא התפלה שמתפללין בר"ה וביום הכפורים ונראה דר"ל שהערער דנקט בלשון יחיד הוא הש"ץ שמעמידין הקהל בבהכ"נ במקום כ"ג בר"ה וביוה"כ וע"י תפלתו שמתפלל עליהם לא בזה את תפלתם כמו שענה לדוד ושלמה ואמר תכתב זאת לדור אחרון וגו' ע"פ מ"ש כתוב זאת זכרון וגו' אמחה את זכר עמלק כי יד על כס יה וגו' מדור דור שאין הכסא והשם שלום עד שימחה לעתיד זכר עמלק ואמר פ' עושין פסין דיו לעולם הזה שישתמש בב' אותיות י"ה שנאמר כל הנשמה תהלל י"ה והוא מבואר שם ע"פ מ"ש אין בן דוד בא עד שיכלו נשמות שבגוף וז"ש כל הנשמה כלומר כל זמן שיש נשמה להבראות תהלל י"ה בשתי אותיות וז"ש כאן תכתב זאת מה שנאמר כתוב זאת וגו' היינו לדור אחרון מאותן דור ודור וכל זמן שעדיין עם נברא מהנשמות שבגוף תהלל י"ה. ואמר כי אז השקיף שם ה' וגילוי שכינתו ממרום קדשו על הארץ לשמוע אנקת אסיר וגו' שהם בני הגולה ולפתח בני תמותה שכל ישראל נקראו על שם יוסף שהוא בן רחל שנקראת תמותה שמבכה על בניה. ואמר אז יספרו וידברו בציון שם ה' מלא מה שהיה אסור עד עתה וגם תהלתו בירושלים שעל זה הנס יאמרו הלל דבכל זמן שהם בגולה גם אם נעשה להם נסים לא יאמרו כדאמרינן במגילה דאין אומרים הלל על נס שבחוץ לארץ וזה יהיה הנס גדול כ"כ בהקבץ וגו' וממלכות לעבוד את ה' בשם מלא. ואמר ענה בדרך כחי וגו' ע"פ מה שאמר שמחנו כימות עניתנו וגו' ודרו פ' חלק שהיה מבקש שיהיה ימות ושנות המשיח שנות עניתנו וראינו רעה שהם ימי הגלות ועל זה התפלל שלא די לו בכך ועל זה אמר ענה בדרך כחי קצר ימי אומר אלי אל תעלני מזה וגו' בהליכתי לגלות וקצרתי שם ימי בגלות ואל תעלני בגאולה לירושלים בחצי ימי שלא יהיו רק כשנות ראינו רעה אבל הנני מבקש בדור דורים שנאמרו בימי משיח שנאמר ייראוך עם שמש ולפני ירח דור דורים לא יהיו דורות שלי שהם קצרים בשנים אבל יהיו כפי שנותיך שאין להם קץ ותכלית. ואמר לפנים הארץ יסדת וגו' כי כן ראוי שיהיה גילוי שכינתך על הארץ שהרי הארץ מוקדמת בבריאה כי לפנים הארץ יסדת ואחר כך השמים כמה שנאמר ביום ברוא ה' אלהים ארץ ושמים כמפורש פרק אין דורשין ודקדק לומר לגבי שמים ומעשה ידיך שמים כי אינה חשובה בבריאה כמו הארץ שהוא יסוד פשוט כמו שאמר יסדת אבל השמים נבראו מאש וממים כמה שאמרו שם שמים אש ומים ואמר שאנו מבקשים להיות חי כשנותיך קיימים לעולם גם שהמה ארץ ושמים יאבדו מאלף שנה ואח"כ תחליפם לחדש אותן וע"פ שאמרו פרק חלק צדיקים שעתיד הקב"ה להחיותן אינן חוזרין לעפרן שנאמר והיה הנשאר בציון קדוש יאמר לו כל הכתוב לחיים וגו' מה קדוש לעולם קיים אף הם לעולם קיימים ואם תאמר אותן אלף שנה שהקב"ה מחדש עולמו מה יעשו הצדיקים הקב"ה עושה להם כנפים כו' שנאמר ע"כ לא נירא בהמיר ארץ וגו' וז"ש גם כי המה יאבדו ותחליפם חדשים אחר אלף שנים הצדיקים הם קיימים לעולם כי אתה הוא ושנותיך וגו' אתה לשון נוכח והוא לשון נסתר אבל ר"ל אתה והוא הצדיק בשם קדוש יקראו וכיון דשנותיך לא יתמו גם שנות הצדיקים לא יתמו אבל בני עבדיך ישכונו וגו' דהיינו שיהיו שטין על פני המים ומסיים וזרעם לפניך יכון ע"פ מ"ש פ"ק דעבודה זרה אמר ריש לקיש באו ונחזיק טובה לאבותינו שאלמלא לא חטאו הם כאלו לא באנו לעולם שאם הם חיים לעולם לא היינו חשובים כלום וע"ז אמר דלעוה"ב לא יהיה כן דגם אם הצדיקים חיים לעולם הנה גם בניהם ישכנו יהיה להם מקום שכונה חשובה וגם זרעם של בניהם אח"כ לפניך ית' ב"ה יכין להם עולמות כמ"ש שיהיה לכל צדיק וצדיק ש"י עולמות וק"ל:





רש"ש

גמרא אי הוה כתיב ישתחוו כדקאמרת השתא דכתיב וישתחוו כו'. כ"ה הגי' בע"י ומלות ושרים שרים ליתנייהו ונכון:



במשנה זכרונות ושופרות. מש"כ התוי"ט דריב"י דקאמר כל מקום כו' לא בא ללמד אלא על ר"ה ויו"כ של יובל כו'. נסתר ממש"כ בכ"מ מהתוס' דכתובות (ח) דלשון כל אינו נופל על פחות משלשה. ומש"כ עוד והאי קרא כו' כתיב גבי וביום שמחתכם ור"ה נקרא יום שמחה כו' ה"ל לאתויי ממש"כ הרא"ש בשלהי ר"ה בשם מר שר שלום בהא דהיו אומרים מועדים לשמחה בר"ה ע"ש:



רש"י ד"ה אפר מקלה. גנאי יותר מעפר סתם. מלת סתם נ"ל למחוק. עי' לקמן (טז) בפירושו ד"ה עפר סתם ועמש"כ שם:





בן יהוידע

לֹא הַכֹּל לְאוֹרָה, וְלֹא הַכֹּל לְשִׂמְחָה. צַדִּיקִים לְאוֹרָה, וִישָׁרִים לְשִׂמְחָה. מקשים למה לא אמר בזה לישרים הא והא איתא כמו שאמרו בהנך דלעיל? ובשלמא לפירוש הרשב"א שפירש צדיקים עדיפי מישרים ניחא כיון דנקיט ישרים שהם קטנים לבסוף איך נפרש בהם הא והא איתא דנמצא עדיפי מצדיקים, אבל לרש"י דסבירא ליה ישרים עדיפי מצדיקים, קשה לימא בהו הא והא איתא?
ונראה לי בס"ד הכא שאני דהכתוב עשה שינוי ביניהם בדבר אחד דאמר (תהלים צז, יא) 'אוֹר זָרֻעַ לַצַּדִּיק' לשון יחיד ואמר 'לְיִשְׁרֵי לֵב' לשון רבים ולא אמר לישר לב, על כן יש לומר דעשה הכתוב שינוי זה לסימן לומר לך מוחלקים לגמרי שלא תתן של זה בזה כלל.
והנה לפירוש רש"י דסבירא ליה 'ישרים עדיפי' צריך להבין למה בישרים נקיט שִׂמְחָה ובצדיקים אוֹרָה? ונראה לי בס"ד על פי מה שכתב מדרש שמואל בשם רבינו יונה ז"ל, הצדיקים עובדים מיראה והישרים מאהבה עיין שם, ולכן הישרים דהם עובדים מאהבה מוכרח שהם עובדים בשמחה כי כל עובד מאהבה עובד בשמחה על כן יזכו לשמחה, אך הצדיקים שהם עובדים מיראה לדעת רבינו יונה ז"ל זוכין לאורה כי יו"ד דיראה תתארך ותהיה וא"ו ואז היראה תהיה אותיות 'אורה' דבזכות היראה שהאריכו בה כל ימיהם תתארך היו"ד ותהיה אורה.
ולסברת הרשב"א ז"ל דסבירא ליה 'צדיקים עדיפי מישרים' יש לפרש צדיקים על בעלי תורה וישרים על בעלי המצות ולכן צדיקים עדיפי מישרים כי בעלי תורה עדיפי מבעלי מצות. והנה בעל תורה נקרא 'רבי' [212] כמנין 'אורה' [212] לכך צדיקים יזכו לאורה ולכן יש לדרוש צדיק על בעל תורה כי 'צדיק' [204] עולה מספר ר"ד, ועם מספר ח' שהוא כנגד ח' דרגין דתורה שבעל פה הרי מספר 'רבי' ומספר 'אורה' אך ישרים הם בעלי המצות שכוחם במעשה ואם תחליף אות ע' דמעשה בחי"ת באחה"ע, תהיה המעשה אותיות שמחה לכן יזכו לשמחה.





גליון הש"ס - רבי עקיבא איגר

רש"י ד"ה ובקבלה וכו' ולא קרי ליה דברי קבלה. עיין חולין דף קלז ע"א רש"י ד"ה תורת משה:





גבורת ארי

הזקן שבהם אומר לפניהם דברי כבושין בגמרא תניא אם יש שם זקן אומר זקן ואם לאו אומר חכם ואם לאו אומר אדם של צורה ופריך אטו זקן דקאמר אע"ג דלאו חכם הוא פירש הא ודאי חכם עדיף וקודם לזקן אמר אביי הכי קאמר אם יש שם זקן והוא חכם אומר זקן והוא חכם ואם לאו אומר חכם ולפ"ז ד' מדריגות בדבר א) זקן והוא חכם ב) חכם דלאו זקן ג) זקן דלאו חכם ד) אדם של צורה ולפירוש זה קשה לי אמאי שביק תנא לב' מדרגות ראשונות ונקיט לשל ג' ואם רצה לומר מדרגה אחרונה הוה ליה למיתני אדם של צורה שהיא אחרונה שבכולן מאי שנא דשביק קמייתא ובתרייתא ונקיט מדריגה הסמוכה לבתרייתא. ושמא י"ל דזקן אע"ג דלאו חכם ולאו אדם של צורה איצטריך ליה סלקא דעתך אמינא זקן לחוד לאו מילתא היא קמשמע לן אבל חכם ואדם של צורה מילתא דפשיטא היא דמילתא הוא ואע"ג דלפי האמת זקן עדיף וקודם לאדם של צורה אפ"ה אי לא אשמועינן הוה אמינא דזקן לאו כלום הוא אע"ג דאדם של צורה ודאי מילתא היא והיינו טעמא דהוה אמינא חכם חכמתו גרמה לו שיודע לסדר דברי כבושין שמושכין את הלב וכן אדם של צורה כדפירש"י בגמרא בעל קומה שישמעו ויקבלו דבריו להמריך את הלב אבל זקן לחוד דלא הא ולא הא אימא לאו כלום הוא קמ"ל דלא דאפ"ה זקנה מילתא היא מ"מ זה נראה דוחק דאין זה סברא לומר דהוה אמינא דאדם של צורה מילתא היא וזקן לאו כלום הוא. וזה היפך לגמרי לפי המסקנא לפיכך נראה לי דתרי בבי דחכם שייריה ולא תני לגמרי דמילתא דפשיטא היא דחכם עדיף מזקן כדקאמרה הגמרא אטו זקן אע"ג דלאו חכם בתמיה אלמא מילתא דפשיטא היא דחכם קדים לזקן והשתא מה שצריך להשמיענו מדרגה קמייתא הוא זקן שאינו חכם ואחריו במדרגה הוא אדם של צורה עוד יש לומר דלפיכך נקט לזקן בשמעתין דסתם זקן משמע תרתי זקן בשנים וזקן שקנה חכמה כדאמרינן בפרק קמא דקדושין דף ל"ב) גבי והדרת פני זקן זה זקן שקנה חכמה והשתא נקט למדרגה קמייתא במתני' ותירוץ זה נראה לי עיקר דאי זקן דמתני' שאינו חכם מיירי הא חכם שאינו זקן עדיף מיניה כדקאמר בגמרא והרי משנתנו מיירי מעיר שיש בה נשיא ואב ב"ד כדתני ובראש הנשיא ובראש אב ב"ד והני ודאי חכמים נינהו ואמאי אומר זקן אלא שמע מינה זקן שהוא חכם קאמר וזה איפשר שהנשיא ואב ב"ד אינם זקנים בשנים:


וכי תימא א"כ מאי מתמה הגמרא אברייתא דתני אם יש שם זקן אומר זקן ואם לאו אומר חכם אטו זקן לאו חכם הוא ומאי קושיא הא במתני' נמי לזקן וחכם זקן סתמא קרי ליה מטעמא דפרישית יש לומר משום דברייתא תניג' בבי ותו לא זקן ואחריו חכם ואחריו אדם של צורה וזה קשה ליה אי סלקא דעתך דסבירא ליה להאי תנא דחכם לחוד עדיף מזקן לחוד וזקן דקאמר היינו זקן והוא חכם כזקן דמתניתין ואח"כ חכם דקאמר היינו חכם לחוד אמאי מדלג ונקט בתר בבא ב' דחכם אדם של צורה שהוא מדרגה ד' דע"כ זקן לחוד עדיף מניה דאי אדם של צורה עדיף מזקן הוה ליה למימר בתר אדם של צורה ואם לאו אומר זקן אלא ע"כ זקן עדיף מאדם של צורה וא"כ הוה ליה למיתני בתר חכם זקן ואחריו אדם של צורה אלא ודאי האי זקן דרישא היינו זקן לחוד ואיהו עדיף מחכם לחוד ואחריו חכם לחוד ואחריו אדם של צורה והשתא קא חשיב ג' מדריגות כסדרן ומדרגה אחת דזקן וחכם לא חש למיתני דכיון דקמ"ל דחכם לחוד וכן זקן לחוד מילתא היא ממילא שמע מינה דזקן והוא חכם עדיף מינייהו לפיכך מתמה הגמרא אטו זקן דרישא לאו חכם הוא הא ודאי חכם לחוד עדיף מיניה ושני ליה אביי דאפ"ה זקן דרישא זקן והוא חכם קאמר כזקן דמתני' ואם לאו אומר חכם לחוד והא דלא תני בין חכם לאדם של צורה מדרגה זו של זקן לחוד להשמיענו דזקן קדים לאדם של צורה דהא ממילא ש"מ כיון דזקן דרישא בסתם זקן מיירי דהוא זקן וחכם וכזקן דמתני' אלמא זקנה טפילה לחכמה ודבר חשוב להקדים בשבילה לזקן וחכם קודם לחכם שאינו זקן ואילו אדם של צורה לגבי חכם לאו כלום הוא ואפילו לטפילה נמי לא מדלא תני אם יש חכם שהוא אדם של צורה אומר הוא ואם לאו אומר חכם לחוד ש"מ דאדם של צורה אצל מעלת חכם לא מהני ולא מידי ושניהם שוים חכם של צורה עם שאינו של צורה וכיון שהוא כן ממילא שמע מינה דזקן קודם לאדם של צורה ולא חש למיתני הא דפשיטא הוא כיון דזקנה הוה טפילה לחכמה ואילו אדם של צורה לגבי חכמה אינה חשובה אף לטפילה ולפי מה שכתבתי מסתברא דאדם של צורה אפי' לגבי זקנה אינה חשובה אפי' לטפילה וזקן של צורה עם זקן שאינו של צורה שוין ולא מהני מעלת צורה אלא להני שבשניהן אינן לא חכמים ולא זקנים דהשתא ליכא אלא ד' מדרגות כמו שכתבתי למעלה. והשתא כולהו ש"מ מברייתא זו ולא שייר מידי ואם הוי אדם של צורה טפילה לחכמה או לזקנה הוי מדריגה יותר ואמאי לא חשיב להא אלא ודאי כדאמרן מורידין לפני התיבה זקן נראה לי דהאי זקן זקן וחכם קאמר ועל דרך שפירשו לזקן שאומר דברי כבושין והכא נמי איכא ב' מדרגות כסדר כמו התם שייכא נמי הכא דודאי זקן לתפלה עדיף שיותר לבו דואג בקרבו מילד אבל אדם של צורה לענין תפלה לא מעלה ולא מוריד:


זקן ורגיל ויש לו בנים וביתו ריקם ובגמרא בברייתא חשיב ר' יהודה עוד מעלות הרבה והא דלא חשיב להו במשנתנו אפרש שם:


אלא אומר תחתיהן רעב כי יהיה בארץ משמע דר"י לא פליג אלא אהא לחוד שיוציא אמירת זכרונות ושופרות ואומר פסוקים אחרים תחתיהן אבל בחתימת הברכה לא פליג ומודה דבראשונה מן הנוספות חותם זוכר הנשכחות ובשניה שומע תרועה דאי לר"י היה חותם בענין אחר הוה ליה לפרש החתימות אדר"י כמו שמפרש מה שאומר תחתיהן והא כל חתימה וחתימה מן הג' הוי מעין המזמור שאומר עליה כדפי' רש"י והשתא בשלמא לתנא קמא ניחא דעל פסוקי זכרונות מסיים זוכר הנשכחות שהוא מעין זכרונות ועל פסוקי שופרות מסיים שומע תרועה שהוא מעין שופרות אבל לר' יהודה צריך טעם דמה ענין זוכר הנשכחות לקראי דרעב ודבר כי יהיה בארץ ושומע תרועה לקראי דאשר היה דבר ה' אל ירמיהו:


ואלו הן זכרונות ושופרות הרמב"ם פי' בפירוש המשניות הזכרונות ושופרות כמו שקדם זכרם בר"ה. רוצה לומר שלא יאמר זכרון של יחיד ולא זכרון של פורעניות ולכאורה לא משמע הכי בפרק ד' דראש השנה (דף ל"ב) אין מזכירין מלכות זכרונות ושופרות של פורעניות ומפרש מלכות כגון אם לא ביד חזקה אמלוך עליכם ואע"ג דאמר רב נחמן כל כי האי ריתחא לירתח קוב"ה עלן ונפרקינן כיון דבריתחא אמור אדכורי ריתחא בריש שתא לא מדכרינן משמע דוקא בר"ה לא מדכרינן משום דריש שתא הוא אבל בתענית דלאו ריש שתא הוא לית לן בה מיהו יש לומר דוקא אהאי קרא קאמר הכי דהא לאו פורעניות הוא כדאמר רב נחמן אלא מ"מ כיון דבריתחא אמור לא מדכרינן בריש שתא אבל דבר שהוא פורעניות גמור לעולם לא מדכרינן והדבר שקול





מראית העין

צדיקים לתורה דכתיב אור זרוע לצדיק. אפשר לרמוז דשומר יסוד שנקרא צדיק גורם יחוד קבה"ו וזהו רמז אור גימטריא רז רמז ליחוד זרו"ע בשביל הצדיק ולישרי לב ענוים שמחה מ' שהם מרכבה לשכינה. א"נ צדיקים לאורה זו תורה שנאמר אור זרוע לצדיק שהקב"ה זורע התורה כמו שפירש רבינו אפרים אור זרוע שזורע התורה שיאכל הצדיק הפירות. ולישרי לב הענוים כמו שנראה ס"פ כסוי הדם שמחה מרכבה לשכינה כאמור. וס"ת אור זרוע לצדיק גימטריא ש"ע שיושפע מש"ע נהורין:


ונותנין אפר מקלה על גבי התיבה וכו'. כתב הרב עיון יעקב ז"ל נראה דמוציאין את התיבה עם הס"ת ונותנין האפר על גבי התיבה מקום שעומד שם הס"ת והוי כאלו נתן האפר על גבי ס"ת כדי להראות עמו אנכי בצרה ונ"ל דזה כונת הרמב"ם פ"ד דתעניות וטא"ח סימן תקע"ט ובבית יוסף שם הניח בצ"ע עכ"ל ותימה על הרב ז"ל דלשון הרמב"ם שם ונותנין אפר מקלה על גבי התיבה ועל גבי ס"ת ואיך יתכן פירושו והגם שמרן בכ"מ ובב"י כתב דלא ידע מנין לו אהימנותיה דהרמב"ם ז"ל סמך והטור שנמשך אחריו וכן פסק בש"ע:





פתח עינים

אחינו לא נאמר באנשי נינוה וכו'. בספרי הקטן דברים אחדים דף קס"ד ע"ד הבאתי מה שפירש מז"ה בפירושו למשניות כ"י ושם כתבתי בעניותי על דבריו ופירשתי בשני אופנים בס"ד ע"ש:


ובקבלה הוא אומר וכו' מה שכתוב בפירש"י וקשה מ"ש בהאי קרא וכו' הוא טעות דאינו מרש"י אלא הוא דיבור תוספות. לקוטי מהר"ר בצלאל כ"י:
ועטרת ראשי אבא מארי זלה"ה הקשה על דיבור זה הכתוב בפירש"י משם הרב כמהר"ר ידידיה כ"ץ נכדו של הרב שער אפרים דהרי אמרו בראש השנה דף ז' ע"א דבר זה מתורת משה רבינו ע"ה לא למדנו מדברי קבלה למדנו והוא הפך מ"ש עכ"ד ולי ההדיוט לק"מ דודאי כל הנביאים בכל מקום מקרו דברי קבלה. אלא דתנא דידן בשנותו את טעמו הורה לדעת דדברי קבלה הכא קרי למה שהוא ציווי הנביא והתנא כאן רצה בזה. ובריש קמא קרי דברי קבלה לפ' ויעש לו צדקיה קרני ברזל כי כל הנביאים דברי קבלה הוו. א"נ התנא כן מנהגו ובגמרא קרי דברי קבלה לכל: [ומיהו צריך חיפוש אם לא ימצא סתירה לזה ממקומות אחרים]:





יד דוד

אור זרוע לצדיק. מנחות י״ט ד״ה במקרא:


רשי׳ לא הכל לאורה ולא הכל לשמחה. יתר הבז מ״ד ע״ב:


תוס׳ ד״ה אור זרוע. לשון ערומים בהשמטת הרא״ם ל"ו ע״ב: זרע יצחק. יבין שמועה ס״ב ודף ע׳ רצוף אהבה:


פרק שני


הוא יענה אתכם וישמע בקול צעקתכם היום הזה. והקשה בעדות ביעקב סימן צ״ד למה אומרים היום הזה ואי פרושו דישמע הקב״ה תיכף עכ״פ הוה לן למימר היום הזה ובכל יום דבתפלה צריך לומר לשון מבורר והראה מקום למה שכתב בספר לחם רב ולע״ד דמש״ה אין אנו אומרים בכל יום דלא תקום פעמים צרה דמבקשים מהקב"ה שיעזור לנו היום הזה ולא יקום עוד צרה אשר אנו צריכין להתפלל על כך ובענין שאר נוסח התפלות במשנה. עיין במרכבת המשנה ח"ב פ״ד דתענית:


רשי׳ אפר מקלה עיין בלחם משנה ובמה שכתבתי בגמרא:


רשי׳ ובקבלה כו׳ ובתוספות מאן דהוא כתב בחוות יאיר דף י״ג ע״ב שכל זה העתיק מתלמיד טועה שכתב כן דכמה פעמים בש״ס קרי דברי קבלה ואינו דברי תוכחה ע״ש ואפשר לומר דכוונתו דדוקא הכא שמביא ב׳ פסוקי׳ והאחד קורא דברי קבלה והאחד לא נחית לחלק בהכי אבל בעלמא וודאי קורא להכל דברי קבלה ולפי מ"ש חו״י צריכים ג״כ למחוק מה שכתב רשי' ובקבלה שהנביא מצוה לישראל עמדו בתפלה שנראה ג״כ כוונתו למ״ש בתוס׳ מאן דהוא:

